પાટીલ અને તેની પોલીસ ફોર્સ ત્યાં આજુબાજુ ફાર્મહાઉસની શોધ કરી રહી હતી. ઘટના સ્થળેથી 5 કિલોમીટર દૂર એક ફાર્મહાઉસ દેખાયું અને તરત ત્યાં છાપો માર્યો. બધા સાવધ રહેજો. હાથમાં ગન લઈ પાટીલે દરવાજો ખોલ્યો. ત્યાં રીયાને બાંધેલી હતી. ઝડપથી તેને આગળ છોડાવી આગળ વધ્યા, બીજો દરવાજો સીધો ફાર્મહાઉસના હોલ તરફ જતો હતો. તે દરવાજો ખોલ્યો ત્યાં અસ્થિર મગજનો લાગતો કોઈ માણસ ખુરશીમાં બેઠો હતો, કંઈ પણ બોલતો નહોતો. ઉપરના રૂમમાંથી કોઈનો મદદ માટે રાડો પાડતો અવાજ આવતો હતો. તરત પાટીલ અને ચાર પાંચ પોલીસ ત્યાં પહોંચી ગયા. કોઈ ત્રીસેક વર્ષની બાઈ ખૂન કરવાની તૈયારીમાં હતી. તેને તરત પકડી લીધી અને જે માણસ રાડો પાડતો હતો તેને બચાવી લીધો. લગભગ કેસ સોલ્વ થઈ ચૂક્યો હતો, પરંતુ કેટલાક ખુલાસા બાકી હતા. પાટીલને તે જાણવામાં રસ હતો કારણકે તેણે કેસ પાછળ બહુ મહેનત કરી હતી.